Dodetal styg skerp op Wes-Kaapse paaieArgieffoto (Foto: memyselfaneye, Pixabay) Minstens 107 mense is reeds in die eerste 18 dae van Desember op paaie in die Wes-Kaap dood. Dit is ŉ aansienlike toename in die padsterftesyfer vergeleke met dieselfde tydperk verlede jaar, het die provinsiale departement van vervoer en openbare werke Woensdag gesê. Volgens die departement kan die styging in padsterftes gedeeltelik toegeskryf word aan die grusame ongeluk op die N1 by Touwsrivier die afgelope naweek wat die lewe van 12 mense, onder wie drie kinders, geëis het. Luidens die verklaring is daar in die eerste 18 dae van Desember verlede jaar 87 mense op die Wes-Kaap se paaie dood – dit beteken die dodetal het vanjaar met 23% gestyg. “Die aantal passasiersterftes het meer as verdubbel, van 17 sterftes verlede jaar tot 40 vanjaar. Dit is ŉ bron van ernstige kommer.” Die departement het motoriste aangemoedig om die nodige voorsorgmaatreëls te tref, insluitend om nie onder die invloed van alkohol te bestuur nie, om spoedperke te gehoorsaam, sitplekgordels te gebruik en gereeld ŉ blaaskans te neem op langafstandreise.